Най-очевидно тази промяна ще обслужи собственика на БМФ Кирил Домусчиев. Неговите ангажименти в приватизацията на дружеството са десетгодишни и от сайта на Агенцията за приватизация се вижда, че клаузите за инвестиции и за поддържането на определен брой служители не са изпълнявани години наред. Бизнесменът си е плащал неустойките за по-малкия брой служители, но тези за поддържането на определен тонаж на корабите - не. Именно тези неустойки, които са за около 50 млн. лв., Домусчиев се опита да си спести, като заведе дело в Арбитражния съд за промяна на приватизационния договор, което първоначално спечели. Държавата и по инициатива на вицепремиера Валери Симеонов обаче обжалва решението и ВКС го върна за ново разглеждане. Миналия понеделник Домусчиев окончателно загуби делото за промяна на приватизационния договор. Приетите сега промени в закона на практика го амнистират и той няма да плати внушителната неустойка.

Пас от "Атака" към ГЕРБ

Ходовете, които направиха ГЕРБ, "Атака" и ВМРО около приемането на промените, трябва да влязат в наръчник как се прокарват лобистки поправки без ясно поемане на отговорност. Първото предложение на депутата от "Атака" Николай Александров беше внесено миналия понеделник по обяд, малко след като в Агенцията по приватизация е пристигнало решението на Арбитражния съд и последния ден, в който могат да се направят предложения между първото и второто четене на законопроекта за допълнения към Закона за приватизация. Вторият текст - за действието със задна дата на Емил Димитров - Ревизоро – е внесен само десет минути преди да затвори деловодството на парламента в 18 часа. Миналата сряда промените са били гледани от водещата икономическа комисия в парламента, но според нейни членове тези текстове изобщо не са били обсъдени, а са били гласувани така, както ги е предложила работната група. За приемането им пръв алармира вицепремиерът Валери Симеонов, който ден след това съобщи, че се подготвя приемането на лобистка поправка в полза на Домусчиев.

Във вторник, по време на заседанието на председателския съвет на мнозинството лидерът на "Атака" Волен Сидеров декларирал готовност да оттегли предложенията, но по думите на Симеонов от ГЕРБ са подкрепили "услужливия проект". Пред колегите си във вторник пък Емил Димитров - Ревизоро заявил, че е бил подведен от Волен Сидеров. Той му дал предложението да го внесе, като му казал, че то ще бъде подкрепено още от депутати от ГЕРБ и "Обединените патриоти", но в крайна сметка останал само неговият подпис и по тази причина в понеделник го оттеглил, разказаха депутати от НФСБ. Предложението обаче вече беше включено в доклада на икономическата комисия за второ четене и действието на Ревизоро на практика няма ефект. Заедно с това председателят на комисията Петър Кънев (БСП) беше приложил в доклада една хитрина - членът на предложението на Александров беше променен на 32г, а това на Емил Димитров - остана 32в, което заблуждаваше, че то се отнася за друг текст от закона за приватизация.